SKRIFTLIG FORESPØRGSEL E-0476/01

af Erik Meijer (GUE/NGL) til Kommissionen

(21. februar 2001)

Om: Fiskeri i Irland: systematisk udryddelse af gedder som middel til at øge antallet af ørreder

1. Kan Kommissionen bekræfte, at der med henblik på at bevare og øge bestanden af ørreder i Western Lakes i Irland foretages såkaldt pike culling eller omfattende geddefangst, dvs., at forekomsten af gedder (Esox lucius) i floder og havområder bekæmpes ud fra en forventning om, at dette vil skabe en større forekomst af ørred (Salmo trutta)?

2. Kan Kommissionen bekræfte, at det hørte til betingelserne for økonomisk støtte fra EU til fiskeriprojekter, at der blev foretaget en opgørelse af fiskebestanden (fish stock survey), men at WRFB's registrering af fiskebestanden i foråret 1996 gennem anbringelse af såkaldte gillnets (hildingsnet) ifølge de deri involverede videnskabsmænd ikke påviste et tilstrækkeligt antal gedder til at dokumentere teorien om, at der var for mange gedder i Lough Mask, hvorefter disse gedder blev indfanget i gydeområderne og talt med i det for dette område beregnede antal?

3. Kan Kommissionen ligeledes bekræfte, at det hørte til betingelserne for økonomisk støtte fra EU til fiskeriprojekter, at der blev gennemført en undersøgelse af vandkvaliteten, og at den i januar 1997 offentliggjorte undersøgelse ved Corrib Angling Federation (Lough Corrib: A Cause for concern) førte til den konklusion, at de fjeldørreder eller arctic char (Salvelinus alpinus), som ikke bliver ædt af gedder, forsvinder fra området, og at vandkvaliteten på det nærmeste umuliggør en bæredygtig bestand af laks og ørreder, således at der er al mulig grund til at træffe foranstaltninger til en mærkbar forbedring af vandkvaliteten?

4. Er det Kommissionen bekendt, at WRFB efter ovennævnte undersøgelse af Lake Corrib i foråret 1997 uden videre fortsatte med geddeudryddelsen uden at opfylde den støttebetingelse, at fisk indfanget i net skal udsættes i andre områder, og at efterfølgende klager dernæst førte til suspendering af programmet i september 1997?

5. Er det i mellemtiden Kommissionens erfaring, at den såkaldte culling eller omfattende fangst atter finder sted hvert år i en kortvarig periode på højst tre måneder i foråret, således at den allerede er overstået, inden der når at fremkomme fyldestgørende klager, som kan foranledige en nærmere undersøgelse?

Svar afgivet på Kommissionens vegne af Michel Barnier

(8. juni 2001)

1. Videnskabelige undersøgelser viser, at det er nødvendigt at gennemføre en aktiv forvaltning af indførte arter som gedde, aborre og skalle, hvis man vil beskytte og fremme fiskeriet af de sjældne vilde havørreder i kalkstenssøer. Det er en økologisk nødvendighed at skabe balance mellem konkurrerende bestande. Denne forvaltningsmetode har givet særdeles gode resultater med hensyn til stigende bestande af vilde havørreder, og tredive års videnskabelige undersøgelser bekræfter dette.

2. Ifølge oplysninger fra Western Regional Fisheries Board (WRFB) blev der gennemført en undersøgelse af Lough Mask i gydesæsonen i 1996. Der blev taget prøver af gedder fra både sø og gydepladser, på grundlag af hvilke der blev opstillet videnskabelige kriterier for en korrekt forvaltning af disse søer.

3. Ifølge oplysningerne fra WRFB var rapporten Lough Corrib: A Cause for Concern ikke en peer-evalueret publikation, og den blev udarbejdet 16 år efter, at der sidst blev registreret fjeldørred i Lough Corrib. Et omfattende program for overvågning af vandkvaliteten blev iværksat og løber fortsat. Programmet koordineres fuldt ud med miljøbeskyttelsesagenturet og de lokale myndigheder. Kvaliteten af vandet i de store vestlige søer er fortsat så godt, at vilde laks og havørreder kan overleve. Specielle problemer i afvandingsområdet er blevet udpeget og er ved at blive afhjulpet.

4. Som oplyst af WRFB er den videnskabelige begrundelse for programmet for forvaltning af bestandene i de store kalkstenssøer i Irland blevet udviklet og forbedret i de sidste 30 år. Det er baseret på sunde videnskabelige data, der er blevet peer-evalueret. Indfangne gedder flyttes fortsat til andre vandområder, og nogle store gedder er blevet mærket og sat ud igen.

5. Ifølge oplysningerne fra WRFB udgør forvaltningen af bestandene en sæsonmæssig foreteelse i fiskeriet efter havørreder i de irske kalkstenssøer. Bestandene af gedde, aborre og skalle forvaltes selektivt for at beskytte den indfødte vilde havørred. Sådanne metoder er almindelig praksis i hele Vesteuropa og Nordamerika. Der gøres ikke noget for at hemmeligholde denne nødvendige forvaltningspraksis. Arbejdet gennemføres især fra januar til marts hvert år af driftsmæssige og logistiske årsager.